“คมนาคม-รฟม.-BEM” ขยายทดลองเดินรถไฟฟ้าสีน้ำเงินเพิ่มอีก 4 สถานี ช่วง 23 ธ.ค.62-29 มี.ค.63
“คมนาคม-รฟม.-BEM” ขยายทดลองเดินรถไฟฟ้าสีน้ำเงินเพิ่มอีก 4 สถานี ช่วง 23 ธ.ค.62-29 มี.ค.63
“คมนาคม-รฟม.-BEM” ขยายทดลองเดินรถไฟฟ้าสีน้ำเงินเพิ่มอีก 4 สถานี ช่วง 23 ธ.ค.62-29 มี.ค.63
23 ธ.ค. 2562

ผู้สื่อข่าวรายงานว่า กระทรวงคมนาคม การรถไฟฟ้าขนส่งมวลชนแห่งประเทศไทย (รฟม.) และ บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ได้เปิดให้ประชาชนทดลองใช้บริการรถไฟฟ้าสายสีน้ำเงิน ส่วนต่อขยาย ช่วงเตาปูน-ท่าพระ จากสถานีบางโพ-สถานีสิรินธร จำนวน 4 สถานี โดยไม่คิดค่าโดยสาร ตั้งแต่วันที่ 4 ธ.ค.62 ที่ผ่านมา และขณะนี้พร้อมจะเปิดให้ทดลองใช้เพิ่มอีก 4 สถานี ได้แก่ สถานีบางยี่ขัน สถานีบางขุนนนท์ สถานีไฟฉาย และสถานีจรัญฯ 13 รวมเป็น 8 สถานี คือ จากสถานีบางโพ-สถานีจรัญฯ 13 ในช่วงวันที่ 23 ธ.ค.62-29 มี.ค.63 ตั้งแต่เวลา 10.00-16.00 น.
เฉพาะในวันที่ 23 ธ.ค.62 จะเปิดทดลองให้บริการจากสถานีเตาปูน-สถานีสิรินธร ตั้งแต่เวลา 10.00 น.และจากสถานีเตาปูน-สถานีท่าพระ ตั้งแต่เวลา 14.30-18.00 น. โดยจะให้บริการรถไฟฟ้าแบบวิ่งไป-กลับจากสถานีเตาปูน-สถานีท่าพระ มีรถไฟฟ้าให้บริการจำนวน 6 ขบวน ระยะห่างขบวนละ 8 นาที ผู้โดยสารจากสายสีน้ำเงินปัจจุบันหรือสายสีม่วงที่ต้องการเดินทางไปปลายทางระหว่างสถานีจรัญฯ 13-สถานีบางโพ จะต้องเปลี่ยนขบวนรถที่สถานีท่าพระหรือสถานีเตาปูน
นอกจากนี้ กระทรวงคมนาคม รฟม. และ BEM ได้เตรียมพร้อมจะเปิดให้บริการรถไฟฟ้าสายสีน้ำเงินอย่างเป็นทางการเต็มรูปแบบครบทั้งโครงข่ายและจัดเก็บค่าโดยสารตามปกติทั้งเส้นทาง ในวันที่ 30 มี.ค.63 เป็นต้นไป โดยจะคิดอัตราค่าโดยสารรถไฟฟ้าสายสีน้ำเงินตามระยะทาง ตั้งแต่สถานีแรกที่อัตรา 16 บาท สูงสุด 42 บาท และ กรณีเดินทางเชื่อมต่อกับรถไฟฟ้าสายสีม่วงจะคิดอัตราค่าโดยสารสูงสุดไม่เกิน 70 บาท โดยเมื่อผู้โดยสารแตะบัตรหรือเหรียญโดยสารที่ประตูอัตโนมัติแล้วจะสามารถอยู่ในระบบรถไฟฟ้าได้ไม่เกิน 180 นาที
สำหรับรถไฟฟ้าสายสีน้ำเงินส่วนต่อขยาย ช่วงหัวลำโพง – บางแค และช่วงบางซื่อ – ท่าพระ เป็นส่วนหนึ่งของแผนแม่บทระบบรถไฟฟ้าขนส่งมวลชนในเขตกรุงเทพมหานครและปริมณฑล โดยมี รฟม. ทำหน้าที่กำกับดูแลในการดำเนินงานโครงการ มีแนวเส้นทางเชื่อมต่อกับรถไฟฟ้ามหานคร สายเฉลิมรัชมงคล ระยะทางรวมทั้งสิ้น 28 กิโลเมตร
แบ่งเป็น 2 ช่วง ได้แก่ ช่วงหัวลำโพง – บางแค เชื่อมต่อจากสถานีหัวลำโพงไปยังสถานีหลักสอง มีระยะทางประมาณ 16 กิโลเมตร จำนวน 11 สถานี และ ช่วงบางซื่อ – ท่าพระ เชื่อมต่อจากสถานีบางซื่อ ผ่านแยกเตาปูนและไปสิ้นสุดที่สถานีท่าพระ บริเวณแยก ท่าพระ มีระยะทางประมาณ 12 กิโลเมตร จำนวน 9 สถานี
ทั้งนี้ เมื่อรถไฟฟ้าสายสีน้ำเงินเปิดให้บริการอย่างเต็มโครงข่ายแล้วจะมีระยะทางรวมทั้งสิ้น 48 กิโลเมตร จำนวน 38 สถานี และมีสถานีท่าพระเป็นสถานีร่วม (Interchange Station) เชื่อมต่อเส้นทางเป็นโครงข่ายวงกลมที่ครอบคลุมพื้นที่ใจกลางกรุงเทพมหานครและเติมเต็มโครงข่ายระบบรถไฟฟ้าให้สมบูรณ์ยิ่งขึ้น นอกจากนี้ ยังมีจุดที่เชื่อมต่อกับระบบขนส่งสาธารณะรูปแบบอื่นๆ ทั้งทางราง ทางบก และทางน้ำในเขตเมือง ซึ่งจะช่วยอำนวยความสะดวกในการเดินทาง